Հայաստանն իսկապես սկսել է քայլել դեպի խորհրդարանական կառավարման մոդել: Այդ ճանապարհը ամենեւին դյուրին չի լինելու, սակայն ամեն հաջորդ քայլի լինելու է ակնհայտ, որ ելքը քաղաքական համաձայնությունն է, քան առճակատումը, որովհետեւ եթե անգամ քաղաքական համաձայնությունից բոլորը չէ, որ շահելու են, ապա քաղաքական առճակատումից տուժելու են բոլորը: Սա լռելյայն գլխավոր փոխզիջումն է, որ հայաստանյան նոր իրավիճակում ուշ թե շուտ մասնակիցներին բերելու է քաղաքական համաձայնության ճանապարհով առաջ գնալու կոնսենսուսի: Գործնականում հենց դա է խորքային առումով այն ազգային համաձայնությունն ու համերաշխությունը, որի մասին խոսում է Նիկոլ Փաշինյանը, որը ամենեւին չի ենթադրում մրցակցության բացակայություն եւ քաղաքական ու հասարակական միատարրություն: Դա ենթադրում է համերաշխություն խաղի նոր կանոնների եւ քաղաքական մշակույթի շուրջ: